CELEX: 32005L0031
Language: sk
Date: 2005-04-29 00:00:00
Title: Smernica Komisie 2005/31/ES z 29. apríla 2005, ktorou sa mení a dopĺňa smernica Rady 84/500/EHS, pokiaľ ide o vyhlásenie zhody a kritériá používania analytických metód pre keramické výrobky určené na styk s potravinami (Text s významom pre EHP)

30.4.2005   
            
            
               SK
            
            
               Úradný vestník Európskej únie
            
            
               L 110/36
            
         
      SMERNICA KOMISIE 2005/31/ES
   z 29. apríla 2005,
   ktorou sa mení a dopĺňa smernica Rady 84/500/EHS, pokiaľ ide o vyhlásenie zhody a kritériá používania analytických metód pre keramické výrobky určené na styk s potravinami
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1935/2004 z 27. októbra 2004 o materiáloch a výrobkoch určených na styk s potravinami, ktorým sa zrušujú smernice 80/590/EHS a 89/109/EHS (1), a najmä na jeho článok 5 ods. 2,
   keďže:
   
               (1)
            
            
               Smernica Rady 84/500/EHS z 15. októbra 1984 o aproximácii právnych predpisov členských štátov, ktoré sa týkajú keramických výrobkov určených na styk s potravinami (2), je osobitným opatrením v zmysle článku 5 nariadenia (ES) č. 1935/2004. Týka sa možnej migrácie olova a kadmia z keramických výrobkov, ktoré sú v konečnej podobe určené na styk s potravinami alebo ktoré sú v styku s potravinami a ktoré sú na tento účel určené.
            
         
               (2)
            
            
               Článok 16 nariadenia (ES) č. 1935/2004 ustanovuje, že osobitné opatrenia si vyžadujú, aby materiály a predmety, na ktoré sa tieto opatrenia vzťahujú, sprevádzalo písomné vyhlásenie, že sú v zhode s predpismi, ktoré sa na ne vzťahujú.
            
         
               (3)
            
            
               V smernici 84/500/EHS táto požiadavka ešte nebola ustanovená. Je potrebné ju stanoviť pre všetky keramické výrobky, ktoré ešte nie sú v styku s potravinami, aby sa zreteľne odlíšili od ozdobných predmetov.
            
         
               (4)
            
            
               Príslušné národné orgány musia mať prístup k dokumentom dokazujúcim, že keramické výrobky spĺňajú migračné limity olova a kadmia. Preto im výrobca alebo dovozca do Spoločenstva musí na požiadanie sprístupniť informácie o vykonanej analýze.
            
         
               (5)
            
            
               Smernica 84/500/EHS stanovuje metódu analýzy olova a kadmia. V tejto oblasti sa dosiahol technologický pokrok a analytická metóda stanovená v uvedenej smernici je iba jednou z niekoľkých možných metód. Táto smernica by mala brať do úvahy technologický pokrok a zavádza súbor kritérií uplatňovania, ktoré musí analytická metóda splniť, majúc na zreteli smernicu Komisie 2001/22/ES z 8. marca 2001, ktorá stanovuje metódy odberu vzoriek na analýzu na úradnú kontrolu dodržiavania limitov olova, kadmia, ortuti a 3-MCPD v potravinách (3).
            
         
               (6)
            
            
               V súlade so zásadou proporcionality je na dosiahnutie základného cieľa potrebné a vhodné zabezpečiť voľný pohyb keramických výrobkov určených na styk s potravinami, stanoviť pravidlá správneho uplatňovania smernice 84/500/EHS. Táto smernica nepresahuje to, čo je potrebné na dosiahnutie sledovaných cieľov v súlade s tretím odsekom článku 5 zmluvy.
            
         
               (7)
            
            
               Smernica 84/500/EHS by sa preto mala zodpovedajúcim spôsobom zmeniť a doplniť.
            
         
               (8)
            
            
               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TÚTO SMERNICU:
   Článok 1
   Smernica 84/500/EHS sa mení a dopĺňa takto:
   
               1.
            
            
               Vkladá sa nasledujúci článok 2a:
               „Článok 2a
               1.   Vo všetkých štádiách predaja až po štádium maloobchodného predaja vrátane musí keramické výrobky, ktoré ešte nie sú v styku s potravinami, sprevádzať písomné vyhlásenie o zhode v súlade s článkom 16 nariadenia Európskeho parlamentu a Rady (ES) č. 1935/2004 (4).
               Toto vyhlásenie vystavuje výrobca alebo predajca, ktorý má sídlo v Spoločenstve, a musí obsahovať informácie stanovené v prílohe III k tejto smernici.
               2.   Výrobca alebo dovozca do Spoločenstva sprístupní príslušnú dokumentáciu, ktorá dokazuje, že keramické výrobky spĺňajú migračné limity olova a kadmia stanovené v článku 2, príslušným vnútroštátnym orgánom na požiadanie. Táto dokumentácia musí obsahovať výsledky vykonanej analýzy, podmienky skúšky a meno a adresu laboratória, ktoré vykonalo skúšku.
            
         
               2.
            
            
               Príloha II sa nahrádza textom v prílohe I k tejto smernici.
            
         
               3.
            
            
               Pridáva sa nová príloha III, ktorej text je uvedený v prílohe II k tejto smernici.
            
         Článok 2
   1.   Členské štáty prijmú a uverejnia najneskôr do 20. mája 2006 zákony, iné právne predpisy a správne opatrenia potrebné na dosiahnutie zhody s touto smernicou. Ihneď oznámia Komisii znenie ustanovení spolu s korelačnou tabuľkou, ktorá uvádza, ako sa prijaté ustanovenia zhodujú s touto smernicou.
   Členské štáty uplatňujú uvedené ustanovenia tak, aby:
   
               a)
            
            
               povolili obchodovanie s keramickými výrobkami a používanie keramických výrobkov, ktoré spĺňajú túto smernicu, od 20. mája 2006;
            
         
               b)
            
            
               zakázali výrobu a dovoz tých keramických výrobkov do Spoločenstva, ktoré nespĺňajú podmienky tejto smernice, od 20. mája 2007.
            
         Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Spôsob a formu tohto odkazu upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica vstupuje do účinnosti dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 29. apríla 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. EÚ L 338, 13.11.2004, s. 4.
   
      (2)  Ú. v. ES L 277, 20.10.1984, s. 12.
   
      (3)  Ú. v. ES L 77, 16.3.2001, s. 14. Smernica naposledy zmenená a doplnená smernicou 2005/4/ES (Ú. v. EÚ L 19, 21.1.2005, s. 50).
   
      (4)  Ú. v. EÚ L 338, 13.11.2004, s. 4.“
   
      PRÍLOHA I
      
         
            „PRÍLOHA II
            METÓDY ANALÝZY NA STANOVENIE MIGRÁCIE OLOVA A KADMIA
            1.   Predmet a oblasť použitia
            Metóda umožňuje stanoviť špecifickú migráciu olova a/alebo kadmia.
            2.   Podstata metódy
            Stanovenie špecifickej migrácie olova a/alebo kadmia sa vykonáva prístrojovou metódou analýzy, ktorá spĺňa kritériá uplatnenia uvedené v bode 4.
            3.   Chemikálie
            
                        —
                     
                     
                        Všetky chemikálie musia byť analyticky čisté, ak nie je stanovené inak.
                     
                  
                        —
                     
                     
                        V prípade, ak je uvedený odkaz na vodu, ide vždy o destilovanú vodu alebo vodu zodpovedajúcej kvality.
                     
                  3.1.   4 % (v/v) vodný roztok kyseliny octovej
            Pridajte 40 ml ľadovej kyseliny octovej do vody a doplňte na 1 000 ml.
            3.2.   Zásobné roztoky
            Pripravte zásobné roztoky obsahujúce 1 000 mg/l olova a najmenej 500 mg/l kadmia v 4 % roztoku kyseliny octovej, ako je uvedené v bode 3.1.
            4.   Kritériá uplatnenia prístrojovej metódy analýzy
            
                        4.1.
                     
                     
                        Hranica dokázateľnosti prístroja (LOD) pre kadmium a olovo sa musí rovnať alebo byť nižšia ako:
                        
                                    —
                                 
                                 
                                    0,1 mg/l pre olovo,
                                 
                              
                                    —
                                 
                                 
                                    0,01 mg/l pre kadmium.
                                 
                              Hranica dokázateľnosti je definovaná ako koncentrácia prvku v 4 % roztoku kyseliny octovej, ako je uvedené v bode 3.1, ktorá dáva signál rovný dvojnásobku základného šumu prístroja.
                     
                  
                        4.2.
                     
                     
                        Hranica stanoviteľnosti (LOQ) pre olovo a kadmium sa musí rovnať alebo byť nižšia ako:
                        
                                    —
                                 
                                 
                                    0,2 mg/l pre olovo,
                                 
                              
                                    —
                                 
                                 
                                    0,02 mg/l pre kadmium.
                                 
                              
                  
                        4.3.
                     
                     
                        
                           Výťažnosť. Výťažnosť olova a kadmia pridaného do 4 % roztoku kyseliny octovej, ako je uvedené v bode 3.1, sa musí pohybovať medzi 80 %–120 % pridaného množstva.
                     
                  
                        4.4.
                     
                     
                        
                           Špecifickosť. Použitá prístrojová metóda analýzy musí byť zbavená matricových a spektrálnych interferencií.
                     
                  5.   Metóda
            5.1.   Príprava vzorky
            Vzorka musí byť čistá a zbavená mastnoty alebo iných látok, ktoré by mohli ovplyvniť skúšku.
            Umyte vzorku v roztoku bežného domáceho tekutého detergenta pri teplote približne 40 °C. Opláchnite vzorku najprv vodou z vodovodu a potom destilovanou vodou alebo vodou zodpovedajúcej kvality. Vodu nechajte stiecť a osušte vzorku tak, aby sa nevytvorila žiadna škvrna. Povrchu, ktorý sa má testovať, sa už po jeho vyčistení nedotýkajte.
            5.2.   Stanovenie olova a/alebo kadmia
            
                        —
                     
                     
                        Takto pripravená vzorka sa testuje za podmienok stanovených v prílohe I.
                     
                  
                        —
                     
                     
                        Pred odobratím skúšobného roztoku na stanovenie olova a/alebo kadmia zhomogenizujte jeho obsah vhodným postupom, ktorým zabránite stratám roztoku alebo oderu testovanej plochy.
                     
                  
                        —
                     
                     
                        Pre každú sériu stanovení vykonajte slepý pokus s použitím chemikálií, ktoré sa používajú.
                     
                  
                        —
                     
                     
                        Stanovte olovo a/alebo kadmium podľa príslušných podmienok.“
                     
                  
      
   
   
      PRÍLOHA II
      
         
            „PRÍLOHA III
            VYHLÁSENIE O ZHODE
            Písomné vyhlásenie uvedené v článku 2a ods. 1 obsahuje tieto informácie:
            
                        1.
                     
                     
                        názov a adresu spoločnosti, ktorá vyrába konečný keramický výrobok, a názov a adresu dovozcu, ktorý ho dováža do Spoločenstva;
                     
                  
                        2.
                     
                     
                        názov keramického výrobku;
                     
                  
                        3.
                     
                     
                        dátum vyhlásenia o zhode;
                     
                  
                        4.
                     
                     
                        potvrdenie, že keramický výrobok spĺňa príslušné požiadavky tejto smernice a nariadenia (ES) č. 1935/2004.
                     
                  Písomné vyhlásenie umožňuje ľahkú identifikáciu predmetov, na ktoré bolo vyhlásenie vydané, a obnovuje sa vtedy, keď podstatné zmeny vo výrobe spôsobia zmeny v migrácii olova a kadmia.“